Għaxar NGOs oġġezzjonaw għar-raba' darba għall-proġett tad-db Group fuq is-sit fejn qabel kien hemm l-ITS. Huma ddikjaraw li l-pjanti l-ġodda ma jindirizzawx il-problemi prinċipali li ilhom jissemmew għal dawn l-aħħar tliet snin b'rabta ma' dan l-iżvilupp f'żona primarjament residenzjali li tmiss ma żewġ siti ta' Natura 2000. Fi stqarrija l-NGO Moviment Graffiti qalet li l-pubbliku għadu jista' joġġezzjona mal-Awtorità tal-Ippjanar għall-proġett tad-db Group permezz ta' formola sa nhar il-Ġimgħa 12 ta' Frar. NGOs ma jaqblux mat-tibdil li sar fil-proġett tad-db f'Pembroke L-organizzazzjonijiet innutaw li, għalkemm il-pjanti l-ġodda qed jiġu mpinġijin bħala tnaqqis fuq il-pjanti oriġinali, fil-fatt il-bidliet li saru huma minimi ħafna meta wieħed iqis il-volum kollu tal-proġett. L-NGOs qalu li l-applikant issa qed jipproponi li jibni żewġ torrijiet minflok wieħed, filwaqt li żdiedu tliet sulari residenzjali mal-pjanti ta' qabel. "Il-volum ta' attività li se jkun iġġenerat fl-akkwati ta' Pembroke, is-Swieqi u San Ġiljan, kif ukoll l-estensjoni ta' Paceville ġo Pembroke, mhumiex sostenibbli u se jnaqqru l-kwalità tal-ħajja ta' eluf ta' residenti u ta' dawk li jżuru dawn l-inħawi. Barra minn hekk, l-infrastruttura li hemm bħalissa f'din iż-żona ma tiflaħx għal żvilupp ta' din l-iskala filwaqt li l-proposta apparti ta' mina li twassal għal dan il-proġett hija oġġezzjonabbli fiha nnifisha," qalu l-għaqdiet. Il-Grupp db jakkuża lil Kunsilli Lokali u NGOs li qed jaħbu l-verità Fl-istqarrija jissemma' wkoll kif il-pjanti l-ġodda ma jnaqqsux l-impatt aggressiv fuq l-ambjent naturali tal-madwar u fuq is-siti ta' Natura 2000, lanqas ma jtaffu l-biża' ta' konsegwenzi potenzjalment diżastrużi fuq Għar Ħarq il-Ħamiem, sistema ta' għerien ta' valur ġeoloġiku u ekoloġiku uniku. "Il-pjanti xorta għadhom ta' theddida għall-integrità viżwali ta' St George's Barracks li huma skedati bħala Grad 2, filwaqt li d-destin tal-bunker ta' żmien il-Gwerra l-Bierda għadu mhux ċar," sostnew l-NGOs. Issir referenza wkoll għall-fatt li l-Awditur Ġenerali kien sab diversi irregolaritajiet fil-mod ta' kif l-art ġiet mgħoddija lid-db Group. Sit tal-ITS: L-Awditur Ġenerali b'dubji jekk it-tender sarx sew Il-proġett attira ammont rekord ta' oġġezzjonijiet, 15,000 oġġezzjoni matul it-tliet perjodi ta' qabel, inkluż mir-residenti, mill-kunsilli lokali, minn kumpaniji, u NGOs. "Il-fatt li l-Gvern jibqa' ma jridx jagħti widen għal din ir-reżistenza kollha, fiha ħafna x'tomgħod. L-unika triq 'il quddiem li tagħmel sens hija li minnufih jiġu rtirati l-pjanti għal dan l-iżvilupp massiċċ li se jidfen ħajja żona residenzjali," sosten l-10 NGOs li huma; BirdLife Malta Din l-Art Ħelwa Flimkien għal Ambjent Aħjar Friends of the Earth Malta Green House Moviment Graffitti Nature Trust Malta Rota Sustainable Built Environment Malta The Archaeological Society Malta Inġabet b'business jet privat biex tivvota favur id-db Group Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6024eaad806c4_rand.td-a-rec-img{text-align:left}.td_uid_3_6024eaad806c4_rand.td-a-rec-img img{margin:0 auto 0 0}